CELEX: 32021R0447
Language: et
Date: 2021-03-12 00:00:00
Title: Komisjoni rakendusmäärus (EL) 2021/447, 12. märts 2021, millega määratakse vastavalt Euroopa Parlamendi ja nõukogu direktiivi 2003/87/EÜ artikli 10a lõikele 2 kindlaks lubatud heitkoguse ühikute tasuta eraldamisel kasutatavate võrdlusaluste muudetud väärtused ajavahemikuks 2021–2025 (EMPs kohaldatav tekst)

15.3.2021   
               
               
                  ET
               
               
                  Euroopa Liidu Teataja
               
               
                  L 87/29
               
            
         KOMISJONI RAKENDUSMÄÄRUS (EL) 2021/447,
         12. märts 2021,
         millega määratakse vastavalt Euroopa Parlamendi ja nõukogu direktiivi 2003/87/EÜ artikli 10a lõikele 2 kindlaks lubatud heitkoguse ühikute tasuta eraldamisel kasutatavate võrdlusaluste muudetud väärtused ajavahemikuks 2021–2025
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 13. oktoobri 2003. aasta direktiivi 2003/87/EÜ, millega luuakse liidus lubatud heitkoguse ühikutega kauplemise süsteem ja muudetakse nõukogu direktiivi 96/61/EÜ, (1) eriti selle artikli 10a lõike 2 kolmandat lõiku,
         ning arvestades järgmist:
         
                     (1)
                  
                  
                     Komisjoni otsusega 2011/278/EL (2) määrati kindlaks lubatud heitkoguse ühikute (edaspidi „LHÜd“) tasuta eraldamisel aluseks võetavad 54 võrdlusalust (edaspidi „võrdlusalused“) ja nende väärtused ajavahemikuks 2013–2020. Otsus 2011/278/EL tunnistati alates 1. jaanuarist 2021 kehtetuks ja asendati komisjoni delegeeritud määrusega (EL) 2019/331, (3) millega kehtestati ajavahemikuks 2021–2030 iga võrdlusaluse väärtuse ajakohastamiseks kohaldatavate iga-aastaste vähendamismäärade kindlaksmääramise alguspunktid.
                  
               
                     (2)
                  
                  
                     Niivõrd kui see oli võimalik, võeti otsuses 2011/278/EL esitatud 54 võrdlusaluse väärtuse määramisel aluseks Euroopa sektoriühenduste esitatud andmed üksikute käitiste tõhususe kohta kasvuhoonegaaside heite seisukohast, järgides komisjoni suunisdokumendis esitatud eeskirju ja nn sektoripõhiseid eeskirju. Kuna andmete kogumine oli vabatahtlik, ei hõlmanud andmekogum kõiki asjaomaseid käitisi. Neljateistkümne tootepõhise võrdlusaluse väärtused põhinesid ainult ühte liiki toodet tootvate käitiste andmetel, kuna heite seostamist üksikute tooteliikidega vastavates mitut liiki tooteid tootvates käitistes ei peetud ettenähtud aja jooksul teostatavaks. Viie tootepõhise võrdlusaluse ning soojus- ja kütusepõhise võrdlusaluse väärtused põhinesid parimat võimalikku tehnikat käsitlevatest viitedokumentidest või muust kirjandusest saadud teabel, kuna andmeid üksikute käitiste kohta ei olnud. Nelja tootepõhise võrdlusaluse väärtused põhinesid muudel tootepõhistel võrdlusalustel, et tagada samade või sarnaste toodete tootjatele võrdsed tingimused.
                  
               
                     (3)
                  
                  
                     Võrdlusaluste muudetud väärtuste kindlaksmääramisel tuleb võtta aluseks direktiivi 2003/87/EÜ artikli 11 kohaselt 2016. ja 2017. aasta kohta esitatud tõendatud teave käitiste tõhususe kohta kasvuhoonegaaside heite seisukohast. Iga võrdlusaluse jaoks tuleb arvutada 10 % kõige tõhusamate käitiste keskmised näitajad 2016. ja 2017. aastal. Nende väärtuste võrdlemisega otsuses 2011/278/EL esitatud võrdlusaluste väärtustega, mis põhinesid 2007. ja 2008. aasta tulemusandmetel, tuleb iga võrdlusaluse kohta teha kindlaks iga-aastased vähendamismäärad üheksa-aastasel ajavahemikul 2007/2008–2016/2017. Nende iga-aastaste vähendamismäärade abil tuleb seejärel ekstrapoleerimise teel arvutada võrdlusaluste väärtuste vastavad vähendused 15-aastase ajavahemiku 2007/2008–2022/2023 jaoks. Vastavalt direktiivi 2003/87/EÜ artikli 10a lõikele 2 ei tohiks 15-aastase ajavahemiku jooksul kohaldatav vähendus olla väiksem kui 3 % ega suurem kui 24 %. Aromaatsete ühendite, vesiniku, sünteesigaasi ja kuummetalli võrdlusaluste väärtuste ajakohastamise suhtes kohaldatakse erisätteid.
                  
               
                     (4)
                  
                  
                     Vastavalt direktiivi 2003/87/EÜ artikli 11 lõikele 1 esitasid liikmesriigid 30. septembriks 2019 komisjonile LHÜde tasuta eraldamise seisukohast olulist teavet sisaldava käitiste loetelu. Tagamaks, et võrdlusaluste väärtused põhinevad õigetel andmetel, kontrollis komisjon põhjalikult LHÜde tasuta eraldamise seisukohast oluliste andmete täielikkust ja järjepidevust, kasutades selleks muu hulgas automaatseid vahendeid. Vajaduse korral palus komisjon asjaomastelt pädevatelt asutustelt selgitusi ja parandusi. Kõnealuse menetluse tulemusena sai komisjon täpsed, järjepidevad ja võrreldavad andmed kõigi direktiiviga 2003/87/EÜ hõlmatud paiksete käitiste tõhususe kohta nende kasvuhoonegaaside heite seisukohast. Seda kvaliteetset andmekogumit kasutati kõigi 54 võrdlusaluse muudetud väärtuse määramiseks ajavahemikuks 2021–2025. Kõigi selliste käitiseosade andmeid, mis kuuluvad delegeeritud määruse (EL) 2019/331 I lisas esitatud konkreetse võrdlusaluse määratluse alla, kasutati selleks, et määrata kindlaks 10 % kõige tõhusamate käitiste keskmised näitajad 2016. ja 2017. aastal, nagu on sätestatud Euroopa Parlamendi ja nõukogu direktiivi 2003/87/EÜ artikli 10a lõikes 2 ja direktiivi (EL) 2018/410 (4) põhjenduses 11.
                  
               
                     (5)
                  
                  
                     Direktiivi 2003/87/EÜ artikli 27 kohaselt võivad liikmesriigid teatavatel tingimustel arvata ELi heitkogustega kauplemise süsteemist (edaspidi „ELi HKS“) välja käitised, mille heitkogused on olnud alla 25 000 CO2 ekvivalenttonni ja mille nimisoojusvõimsus, juhul kui nende tegevusalaks on põletamine, on alla 35 MW, välja arvatud biomassist pärit heitkogused. Direktiivi 2003/87/EÜ artikli 27a kohaselt võivad liikmesriigid arvata ELi HKSist välja ka sellised käitised, mille heitkogused on alla 2 500 CO2 ekvivalenttonni, jättes arvesse võtmata biomassist pärit heitkogused. Nende sätete alusel on mitu liikmesriiki otsustanud teatavad käitised ELi HKSist ajavahemikuks 2021–2025 välja arvata. Neid käitisi ei tuleks võrdlusaluste muudetud väärtuste määramisel arvesse võtta.
                  
               
                     (6)
                  
                  
                     Delegeeritud määrus (EL) 2019/331 sisaldab eeskirju heitkoguste kindlaksmääramiseks käitiseosa tasandil, et tagada mõõdetava soojuse, süsinikku sisaldavate heitgaaside ja ülekantud CO2 impordi, ekspordi ja ettevõttesisese tootmisega seotud heite järjekindel käsitlemine. Selleks tehti kindlaks heitekoefitsiendid, milleks kasutati soojus- ja kütusepõhise võrdlusaluse väärtusi, mida oli omakorda ajakohastatud kindlaksmääratud iga-aastaste vähendamismääradega. Soojuse impordi, mille heitekoefitsient on teadmata või ei ole selgelt määratud, ning soojuse ekspordi puhul kasutati väärtust 53,3 CO2 ekvivalenttonni / TJ. Kõnealuse väärtuse saamiseks kohaldati üheksa-aastase ajavahemiku 2007/2008–2016/2017 soojuspõhise võrdlusaluse väärtuse suhtes iga-aastast vähendamismäära 1,6 %. Heitgaasi ekspordi puhul lahutati heitgaasi tegelikust heitekoefitsiendist väärtus 37,4 CO2 ekvivalenttonni / TJ. See väärtus vastab maagaasi heitekoefitsiendile (56,1 CO2 ekvivalenttonni / TJ) korrutatuna teguriga 0,667, mis väljendab erinevust heitgaasi kasutamise ja maagaasi kui etalonkütuse kasutamise tõhususe vahel. Heitgaasi impordi puhul kasutati väärtust 48,0 CO2 ekvivalenttonni / TJ. Kõnealuse väärtuse saamiseks kohaldati üheksa-aastase ajavahemiku 2007/2008–2016/2017 kütusepõhise võrdlusaluse väärtuse suhtes iga-aastast vähendamismäära 1,6 %.
                  
               
                     (7)
                  
                  
                     Selliste käitiseosade puhul, mis impordivad vahesaadusi, mille tootmine on hõlmatud asjaomase tootepõhise võrdlusaluse süsteemipiiridega, ja kui esitatud andmete põhjal ei olnud võimalik kõnealuste vahesaaduste tootmisega seotud kasvuhoonegaaside heidet kindlaks teha, ei tuleks asjaomaste käitiseosade tõhusust kasvuhoonegaaside heite seisukohast võrdlusaluste muudetud väärtuste kindlaksmääramisel arvesse võtta. See puudutab rafineerimissaaduste, kuummetalli, tulekindlate toodete lubja, ammoniaagi, vesiniku ja naatriumkarbonaadi võrdlusaluse väärtuse ajakohastamist. Selliste käitiseosade puhul, mis ekspordivad vahesaadusi, ja kui esitatud andmete põhjal ei olnud võimalik järgnevate protsessidega seotud kasvuhoonegaaside heidet kindlaks teha, ei tuleks asjaomaste käitiseosade tõhusust kasvuhoonegaaside heite seisukohast võrdlusaluste muudetud väärtuste kindlaksmääramisel arvesse võtta. See puudutab rafineerimissaaduste ja kuummetalli võrdlusaluse väärtuse ajakohastamist.
                  
               
                     (8)
                  
                  
                     Delegeeritud määrusega (EL) 2019/331 kehtestatud metoodika heite seostamiseks eri käitiseosadega võib tuua kaasa kasvuhoonegaaside heite seisukohast negatiivse tõhususe, kui väikese heitekoefitsiendiga kütusest toodetud soojus eksporditakse teistesse käitiseosadesse või käitistesse. Sellisel juhul tuleks võrdlusaluse muudetud väärtuste määramisel seada asjaomase käitiseosa tõhusus kasvuhoonegaaside heite seisukohast nulliks.
                  
               
                     (9)
                  
                  
                     Käesoleva määrusega ette nähtud meetmed on kooskõlas kliimamuutuste komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Lisas loetletud võrdlusaluste muudetud väärtusi kasutatakse lubatud heitkoguse ühikute ühtlustatud tasuta eraldamiseks ajavahemikuks 2021–2025.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 12. märts 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 275, 25.10.2003, lk 32.
         
            (2)  Komisjoni 27. aprilli 2011. aasta otsus 2011/278/EL, millega määratakse kindlaks kogu liitu hõlmavad üleminekueeskirjad Euroopa Parlamendi ja nõukogu direktiivi 2003/87/EÜ artikli 10a kohaste tasuta saastekvootide ühtlustatud eraldamiseks (ELT L 130, 17.5.2011, lk 1).
         
            (3)  Komisjoni 19. detsembri 2018. aasta delegeeritud määrus (EL) 2019/331, millega määratakse kindlaks üleliidulised üleminekueeskirjad Euroopa Parlamendi ja nõukogu direktiivi 2003/87/EÜ artikli 10a kohaste lubatud heitkoguse ühikute tasuta eraldamiseks ühtlustatud viisil (ELT L 59, 27.2.2019, lk 8).
         
            (4)  Euroopa Parlamendi ja nõukogu 14. märtsi 2018. aasta direktiiv (EL) 2018/410, millega muudetakse direktiivi 2003/87/EÜ eesmärgiga hoogustada heitkoguste kulutõhusat vähendamist ja süsinikdioksiidiheite vähendamist toetavaid investeeringuid, ning otsust (EL) 2015/1814 (ELT L 76, 19.3.2018, lk 3).
      
      
         
            LISA
            Võrdlusalused
            Käesolevas lisas kasutatakse asjaomaste toodete määratlusi ning asjaomaste protsesside ja heite (süsteemipiirid) määratlusi, mis on esitatud delegeeritud määruse (EL) 2019/331 I lisas.
            1.   Tootepõhised võrdlusalused arvesse võtmata kütuse- ja elektrienergia omavahelist asendatavust
            
            
                        Tootepõhine võrdlusalus
                     
                     
                        10 % kõige tõhusamate käitiste keskmine väärtus 2016. ja 2017. aastal (CO2 ekvivalenttonni / t)
                     
                     
                        Võrdlusaluse väärtus (LHÜd/t) aastateks 2021–2025
                     
                  
                        Koks
                     
                     
                        0,144
                     
                     
                        0,217
                     
                  
                        Paagutatud maak
                     
                     
                        0,163
                     
                     
                        0,157
                     
                  
                        Kuummetall
                     
                     
                        1,331
                     
                     
                        1,288
                     
                  
                        Kuumtöödeldud anood
                     
                     
                        0,317
                     
                     
                        0,312
                     
                  
                        Alumiinium
                     
                     
                        1,484
                     
                     
                        1,464
                     
                  
                        Halli tsemendi klinker
                     
                     
                        0,722
                     
                     
                        0,693
                     
                  
                        Valge tsemendi klinker
                     
                     
                        0,973
                     
                     
                        0,957
                     
                  
                        Lubi
                     
                     
                        0,746
                     
                     
                        0,725
                     
                  
                        Dololubi
                     
                     
                        0,881
                     
                     
                        0,815
                     
                  
                        Tulekindlate toodete lubi
                     
                     
                        1,441
                     
                     
                        1,406
                     
                  
                        Valuklaas
                     
                     
                        0,421
                     
                     
                        0,399
                     
                  
                        Pudelid ja anumad värvuseta klaasist
                     
                     
                        0,323
                     
                     
                        0,290
                     
                  
                        Pudelid ja anumad värvilisest klaasist
                     
                     
                        0,265
                     
                     
                        0,237
                     
                  
                        Klaaskiudtooted
                     
                     
                        0,290
                     
                     
                        0,309
                     
                  
                        Fassaaditellised
                     
                     
                        0,094
                     
                     
                        0,106
                     
                  
                        Sillutuskivid
                     
                     
                        0,140
                     
                     
                        0,146
                     
                  
                        Katusekivid
                     
                     
                        0,130
                     
                     
                        0,120
                     
                  
                        Pihustuskuivatamisega valmistatav pulber
                     
                     
                        0,050
                     
                     
                        0,058
                     
                  
                        Kips
                     
                     
                        0,048
                     
                     
                        0,047
                     
                  
                        Kuivatatud teisene kips
                     
                     
                        0,008
                     
                     
                        0,013
                     
                  
                        Lühikesekiuline jõutselluloos
                     
                     
                        0,000
                     
                     
                        0,091
                     
                  
                        Pikakiuline jõutselluloos
                     
                     
                        0,001
                     
                     
                        0,046
                     
                  
                        Sulfittselluloos, termomehaaniline tselluloosimass, mehaaniliselt valmistatud tselluloosimass
                     
                     
                        0,000
                     
                     
                        0,015
                     
                  
                        Vanapaberist saadud tselluloosimass
                     
                     
                        0,000
                     
                     
                        0,030
                     
                  
                        Ajalehepaber
                     
                     
                        0,007
                     
                     
                        0,226
                     
                  
                        Pinnakatteta kvaliteetpaber
                     
                     
                        0,011
                     
                     
                        0,242
                     
                  
                        Pinnakattega kvaliteetpaber
                     
                     
                        0,043
                     
                     
                        0,242
                     
                  
                        Pehmepaber
                     
                     
                        0,139
                     
                     
                        0,254
                     
                  
                        Silekihipaber ja lainekihipaber
                     
                     
                        0,071
                     
                     
                        0,188
                     
                  
                        Pinnakatteta papp
                     
                     
                        0,009
                     
                     
                        0,180
                     
                  
                        Pinnakattega papp
                     
                     
                        0,011
                     
                     
                        0,207
                     
                  
                        Lämmastikhape
                     
                     
                        0,038
                     
                     
                        0,230
                     
                  
                        Adipiinhape
                     
                     
                        0,32
                     
                     
                        2,12
                     
                  
                        Vinüülkloriid
                     
                     
                        0,171
                     
                     
                        0,155
                     
                  
                        Fenool/atsetoon
                     
                     
                        0,244
                     
                     
                        0,230
                     
                  
                        S-PVC
                     
                     
                        0,073
                     
                     
                        0,066
                     
                  
                        E-PVC
                     
                     
                        0,103
                     
                     
                        0,181
                     
                  
                        Naatriumkarbonaat
                     
                     
                        0,789
                     
                     
                        0,753
                     
                  2.   Tootepõhised võrdlusalused arvestades kütuse- ja elektrienergia omavahelist asendatavust
            
            
                        Tootepõhine võrdlusalus
                     
                     
                        10 % kõige tõhusamate käitiste keskmine väärtus 2016. ja 2017. aastal (CO2 ekvivalenttonni / t)
                     
                     
                        Võrdlusaluse väärtus (LHÜd/t) aastateks 2021–2025
                     
                  
                        Rafineerimissaadused
                     
                     
                        0,0255
                     
                     
                        0,0228
                     
                  
                        Elektrikaarahjus toodetud süsinikteras
                     
                     
                        0,209
                     
                     
                        0,215
                     
                  
                        Elektrikaarahjus toodetud legeerteras
                     
                     
                        0,266
                     
                     
                        0,268
                     
                  
                        Malmivalu
                     
                     
                        0,299
                     
                     
                        0,282
                     
                  
                        Mineraalvill
                     
                     
                        0,595
                     
                     
                        0,536
                     
                  
                        Kipsplaat
                     
                     
                        0,119
                     
                     
                        0,110
                     
                  
                        Tahm
                     
                     
                        1,141
                     
                     
                        1,485
                     
                  
                        Ammoniaak
                     
                     
                        1,604
                     
                     
                        1,570
                     
                  
                        Aurkrakkimine
                     
                     
                        0,693
                     
                     
                        0,681
                     
                  
                        Aromaatsed ühendid
                     
                     
                        0,0072
                     
                     
                        0,0228
                     
                  
                        Stüreen
                     
                     
                        0,419
                     
                     
                        0,401
                     
                  
                        Vesinik
                     
                     
                        4,09
                     
                     
                        6,84
                     
                  
                        Sünteesigaas
                     
                     
                        0,009
                     
                     
                        0,187
                     
                  
                        Etüleenoksiid ja etüleenglükoolid
                     
                     
                        0,314
                     
                     
                        0,389
                     
                  3.   Soojus- ja kütusepõhised võrdlusalused
            
            
                        Võrdlusalus
                     
                     
                        10 % kõige tõhusamate käitiste keskmine väärtus 2016. ja 2017. aastal (CO2 ekvivalenttonni / TJ)
                     
                     
                        Võrdlusaluse väärtus (LHÜd/TJ) aastateks 2021–2025
                     
                  
                        Soojuspõhine võrdlusalus
                     
                     
                        1,6
                     
                     
                        47,3
                     
                  
                        Kütusepõhine võrdlusalus
                     
                     
                        34,3
                     
                     
                        42,6